Englanninspringerspanieli

Englanninspringerspanieli () on työ- ja käyttökoiraksi kehitetty, Britanniasta kotoisin oleva keskikokoinen koirarotu. Alun perin lintukoirana käytetty rotu on nykyään jakautunut käyttö- ja näyttelylinjoihin. Näistä kuitenkin myös näyttelylinjaista käytetään metsästyksessä. Englanninspringerspanieli on käyttöominaisuuksiltaan lähinnä ylösajava ja noutava lintukoira. Rotu on Suomessa toiseksi suosituin spanielirotu cockerspanielin jälkeen.

Rotu oli vuonna 2025 Suomen 55. eniten rekisteröity koirarotu. Vuosina 2020–2025 Suomessa syntyi joka vuosi noin 200–300 englanninspringerspanielia.

 Ulkonäkö 

Tyypillinen englanninspringerspanieli on vahva, sopusuhtainen, ryhdikäs koira. Sen rintakehä on syvä ja tilava ja raajat vankat. Pää on sopusoinnussa runkoon ja korvat ovat silmien tasolla. Kuonon tulee olla voimakas mutta ei liian suuri/pieni päähän nähden. Springerillä hyväksytään ainoastaan saksipurenta. Liikkeet ovat vapaat ja maatavoittavat. Karvapeite on suora ja tiivis sekä säänkestävä. Häntä ei saa nousta selkälinjan yläpuolelle. Springerin ihanne säkäkorkeus on keskimäärin 51 cm. Näyttelylinjassa nartut ovat kuitenkin yleisesti ottaen 47–52 cm korkeita ja urokset 51–55 cm korkeita.  Narttu painaa n. 18–23 kg ja uros 23–30 kg.

Metsästyslinjaiset ovat yleensä pienempiä ja kevyempiä ja tyypiltään hyvin erilaisia kuin näyttelylinjan koirat. Näyttelylinja on Suomessa suositumpi.

Englanninspringerspanielin yleisin turkin väri on maksavalkoinen. Rodusta löytyy kuitenkin 4 eri värimuunnosta: maksavalkoinen, mustavalkoinen ja edellä mainitut värit vaaleanruskein tan-merkein. Tan väri esiintyy yleensä poskissa, silmien yllä ja hännän alla. Käyttölinjaisilla suositaan enemmän valkovoittoisempaa väriä, jotta metsästäjä erottaisi ne helpommin heinikossa.

Englanninspringerspanieli on trimmattava rotu ja koiran omistajien tulisi huomioida, että trimmaus on myös osa tämän rodun terveydenhoitoa.

 Luonne ja käyttäytyminen 

Englanninspringerspanieli on hyvin ystävällinen perhekoira, ja sen tarkkaavaisuus ja valppaus tekevät siitä ihanteellisen metsästyskoiran. Tyypillinen englanninspringerspanieli on ystävällinen, innokas miellyttämään, oppivainen ja yhteistyöhaluinen. Arkuutta ja aggressiivisuutta ei saa esiintyä. Älykkäänä ja miellyttämishaluisena koirana rotu sopeutuu helposti perhe-elämään. Korkeajalkainen rakenne tekee rodusta nopeimman kaikista maaspanieleista. Koiralla on loppumaton kestokyky, joten se tarvitsee paljon toimintaa.

 Alkuperä 
pienoiskuva|vasen|englanninspringerspanieli
Englanninspringerspanieli on hyvin vanha rotu. Se esiintyy maalauksissa niinkin varhain kuin 1600-luvulla. Se on mahdollisesti useimpien nykyisten spanielirotujen edeltäjä; englanninspringerspanieli ja cockerspanieli tunnustettiin eri roduiksi vasta 1800-luvulla. Spanielirotujen varsinainen jalostustyö on tapahtunut Britteinsaarilla lukuun ottamatta amerikancockerspanielia. Joidenkin lähteiden mukaan kantaisät olisivat kulkeutuneet sinne Manner-Euroopasta jo muinaisten roomalaisten mukana. Suomeen rotu tuli jo 1920-luvun alulla, mutta varsinainen kasvatus aloitettiin vasta 1950–1960-lukujen vaihteessa. Vaikka springer ja springing spaniel -nimitystä käytettiin kauan ylösajavista koirista, rotua nimitettiin ensin norfolkin spanieliksi. Norfolkin alueella ei kuitenkaan ollut sanottavammin kasvatusta, vaan nimi oli tullut kreivi Norfolkin mukaan, joka itse asiassa asui Sussexissa. Nimi muutettiin virallisesti springerspanieliksi vuonna 1902, jolloin jo tunnustettiin kaksi muunnosta: englannin- ja walesinspringerspanielit.

 Rodun kanta 

Englanninspringerspanieli on levinnyt ympäri maailman. Etenkin Yhdysvalloissa vuotuiset rekisteröintiluvut ovat viisinumeroisia.  Suomessa rotu on kohtalaisen suosittu. Nykyinen Suomen kanta on 10 585 yksilöä ja pentuja rekisteröidään vuosittain 300 molemmin puolin. Kasvattajia löytyy ympäri Suomen.

 Terveys 

pienoiskuva|vasen|USA:n presidentin George W. Bushin koira Spot Fetcher.

Englanninspringerspanieli on suhteellisen terve koira. Rodun keskimääräinen elinikä on noin 10 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä maksan- ja ruoansulatuskanavan sairaudet. Englanninspringerspanielin merkittävimmät terveysongelmat ovat erilaiset silmäsairaudet, lonkkaniveldysplasia, kyynärniveldysplasia, atopia ja allergiat.

Perinnöllisistä silmäsairauksista springerillä esiintyy mm. ylimääräisiä ripsiä (distichiasis), silmäluomen ulospäin kiertymistä (makroblepharon) glaukoomaa, PRA:ta ja kaihia. Rodulla on geenitesti yhteen PRA:n muotoon (PRA Cord1), mutta valitettavasti tämä ei ole ainoa rodulla esiintyvä PRA:n muoto. Vuosina 2010-2025 tutkituista koirista noin 80 %:lla on olleet terveet silmät Kennelliiton silmätutkimuksessa.

Noin 82 %:lla  on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy vain 3 %:lla rodun edustajista (Suomen Kennelliiton arvosteluasteikolla D tai E). Eriasteista kyynärniveldysplasiaa esiintyy noin 10 %:lla rodun edustajista. Englanninspringerspanielin PEVISA-ohjelmassa on pakollinen lonkkakuvauslausunto ja silmälausunto.

Yksi rodun merkittävimmistä terveysongelmista on atopia ja ruoka-aineyliherkkyys. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin eli allergeeneihin. Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia voi esiintyä. Rodulle tyypilliset isot korvat altistavat korvatulehduksille.

Englanninspringerspanielit ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskimääräisellä rotukoiralla. Englanninspringerspanielin jälkeläisen luku oli 0,235. Sisäsiittoisuus lisää sairastavuutta ja heikentää rodun elinvoimaa.

 Katso myös 
Cockerspanieli
Walesinspringerspanieli

 Lähteet 

 Aiheesta muualla 

Rotumääritelmä (Suomen Kennelliitto, pdf)
Tietoa rodun terveydestä  

Luokka:Englantilaiset koirarodut
Luokka:FCI 8 Noutajat, ylösajavat koirat ja vesikoirat
Luokka:Spanielit
Luokka:Seulonnan keskeiset artikkelit